ปตท.สผ.ฮุบบริษัทปิโตรเลียมออสเตรเลีย
โพสต์ทูเดย์ &#8212; PTTEP รุกซื้อแหล่งปิโตรเลียมออสเตรเลีย ใช้เงิน 10 ล้านเหรียญสหรัฐ หวังเพิ่มสำรอง-ต่อยอดโครงการเก่าให้เกิดประโยชน์สูงสุด
26 ก.ย. 2552

โพสต์ทูเดย์ — PTTEP รุกซื้อแหล่งปิโตรเลียมออสเตรเลีย ใช้เงิน 10 ล้านเหรียญสหรัฐ หวังเพิ่มสำรอง-ต่อยอดโครงการเก่าให้เกิดประโยชน์สูงสุด 
นายมารุต มฤคทัต กรรมการผู้จัดการใหญ่ รักษาการประธานเจ้าหน้าที่บริหาร บริษัท ปตท.สำรวจและผลิตปิโตรเลียม หรือปตท.สผ. (PTTEP) เปิดเผยว่า บริษัทย่อยชื่อ PTTEP Australia Browse Basin Pty Ltd. ได้ลงนามซื้อหุ้นของบริษัท โอเอ็มวี ติมอร์ซี พีทีวาย (OMV Timor Sea Pty Ltd.) ทั้งหมด 100% เป็นเงินประมาณ 10 ล้านเหรียญสหรัฐ หรือประมาณ 336 ล้านบาท
ทั้งนี้ บริษัท โอเอ็มวี ติมอร์ซี พีทีวาย เป็นบริษัทย่อยของบริษัทโอเอ็มวี ปิโตรเลียม พีทีวาย ที่ดำเนินกิจการสำรวจและพัฒนาปิโตรเลียมในประเทศออสเตรเลีย โดยสำรวจแหล่งปิโตรเลียม Audacious และ Tenacious ซึ่งคาดว่าจะสามารถเริ่มดำเนินการผลิตได้ภายในระยะเวลา 2 ปี และแปลงสำรวจปิโตรเลียมอีก 5 แปลง ที่มีศักยภาพในส่วนของปริมาณสำรองปิโตรเลียม Probable Reserves และ Resources ซึ่งเดือนพ.ค. มีปริมาณสำรองปิโตรเลียมประมาณ 3.4 ล้านบาร์เรลเทียบเท่าน้ำมันดิบ และยังมีปริมาณปิโตรเลียมที่สามารถพัฒนาในอนาคต รวมถึงโครงการที่อยู่ในระยะการผลิตคือแหล่งจาบิรูและแหล่งชาลลิสด้วย
สำหรับการเข้าซื้อครั้งนี้เป็นไปตามแผนยุทธศาสตร์ในการขยายการลงทุนต่อยอดจากโครงการปัจจุบันในประเทศออสเตรเลีย ทำให้บริษัทสามารถลดค่าใช้จ่ายในการดำเนินการ โดยใช้ประโยชน์สูงสุดจากศักยภาพอุปกรณ์การผลิตที่มีอยู่แล้วในโครงการพีทีทีอีพีออสตราเลเชีย  และยังเป็นการสร้างมูลค่าเพิ่มในการลงทุน รวมทั้งสร้างความแข็งแกร่งให้กับการดำเนินงานของปตท.สผ. ได้ทั้งในระยะสั้นและระยะยาวเป็นอย่างดี 
ทั้งนี้ ความสำเร็จของการซื้อขายหุ้นดังกล่าวจะขึ้นอยู่กับการปฏิบัติตามเงื่อนไขบังคับก่อน ที่สำคัญ ได้แก่ บริษัท OMVA ktiengesellschaft ได้ดำเนินการส่งมอบ Parent Guarantee ให้กับบริษัท ปตท.สผ. 
สำหรับเงินทุนที่ใช้ในการซื้อกิจการครั้งนี้เป็นเงินทุนที่มีอยู่แล้วซึ่ง ณ สิ้นไตรมาส 2 ปี 2552 บริษัทมีเงินสดและรายการเทียบเท่าเงินสด จำนวน 5.6 หมื่นล้านบาท ด้านราคาหุ้น PTTEP ปิดตลาดวานนี้ที่ 146.50 บาท ลดลง 1 บาท หรือ 0.68% เพราะราคาน้ำมันดิบลดลงอย่างต่อเนื่อง โดยในรอบสัปดาห์ที่ผ่านมาราคาน้ำมันลดลงเฉลี่ยประมาณ 9% มาอยู่ที่ 64.16 เหรียญสหรัฐต่อบาร์เรล
ปัจจุบันนักวิเคราะห์หลายแห่งยังคงแนะนำให้ทยอยซื้อหุ้น PTTEP โดยบล.เอเซีย พลัส (ASP) แนะให้รอเข้าซื้อหุ้นหากราคาอ่อนตัวลง โดยประเมินว่าราคาที่เหมาะสมจะอยู่ที่ 191.46 บาท